b'\n_START_ARTICLE_\nRN Luigi Cadorna (1931)\n_START_SECTION_\nPalvelus\n_START_PARAGRAPH_\nLuigi Cadornan uraan ennen toista maailmansotaa kuuluivat Espanjan rannikonvalvonta maan sis\xc3\xa4llissodan aikana ja osallistuminen Albanian miehitykseen huhtikuussa 1939._NEWLINE_Toisen maailmansodan puhjetessa alus kuului 4. risteilij\xc3\xa4viirikk\xc3\xb6\xc3\xb6n, jonka mukana se osallistui Italian julistettua sodan liittoutuneille 10. kes\xc3\xa4kuuta 1940 Lampedusan saaren rannikon ja Kerkennahin matalikon miinoituksiin. Hein\xc3\xa4kuussa alus osallistui Calabrian taisteluun, jonka aikana se v\xc3\xa4ltti sukellusveneen laukaisemat torpedot sek\xc3\xa4 ilmarynn\xc3\xa4k\xc3\xb6n. Alus avusti taistelun kuluessa sisaralustaan, jolla oli kattilahuoneessa ongelmia. Aluksen heikohko rakenne aiheutti sen siirron reserviin 12. helmikuuta 1941._NEWLINE_Kuitenkin Pohjois-Afrikassa olevien joukkojen tukemiseen tarvittiin nopeita aluksia ja se palautettiin palvelukseen suojaamaan saattueita. Saattueiden v\xc3\xa4lill\xc3\xa4 alus osallistui laivaston mukana liittoutuneiden Maltalle matkanneiden saattueiden h\xc3\xa4irint\xc3\xa4\xc3\xa4n. Alus kuljetti marras-joulukuussa 1941 polttoainetta ja ampumatarvikkeita Benghaziin._NEWLINE_Alus siirrettiin tammikuussa 1942 Polaan koululaivaksi. Se oli huollettavana touko-kes\xc3\xa4kuussa 1943, mink\xc3\xa4 j\xc3\xa4lkeen alus liitettiin 14. kes\xc3\xa4kuuta 8. viirikk\xc3\xb6\xc3\xb6n. Alus kuljetti 24.\xe2\x80\x9330. kes\xc3\xa4kuuta joukkoja Albaniaan. Se siirrettiin 3. hein\xc3\xa4kuuta Tarantoon, josta se teki elokuussa viisi miinoitusmatkaa Tarantonlahdelle. Aselevon astuessa voimaan 8. syyskuuta alus oli Tarantossa, josta se l\xc3\xa4hti seuraavana p\xc3\xa4iv\xc3\xa4n\xc3\xa4 laivaston mukana kohti Maltaa._NEWLINE_Alus siirrettiin 14. syyskuuta Aleksandriaan, jossa viivytty\xc3\xa4\xc3\xa4n se palasi liittoutuneiden hallussa olevaan Tarantoon lokakuussa. Sodan lopun alus kuljetti liittoutuneiden joukkoja sek\xc3\xa4 kotiutti italialaisia joukkoja Pohjois-Afrikasta. 10. helmikuuta 1947 voimaan astuneen rauhansopimuksen mukaan alus j\xc3\xa4i Italialle, mutta aluksen ik\xc3\xa4 ja heikko kunto mahdollistivat sen k\xc3\xa4yt\xc3\xb6n ainoastaan koulutusteht\xc3\xa4viss\xc3\xa4._NEWLINE_Alus poistettiin palveluksesta 1. toukokuuta 1951.'